ທະນາຄານພົງສະຫວັນ ຮ່ວມກັບບໍລິສັດ JCB ສາກົນ ອອກບັດແທນເງິນສົດ ບັດ JCB ເປັນທະນາຄານທຳອິດ ເພື່ອເພີ່ມທາງເລືອກໃຫ້ກັບລູກຄ້າ ພ້ອມທັງສອດຄ່ອງກັບການສົ່ງເສີມໃຫ້ລະບົບທະນາຄານ ກັບສະຖາບັນການເງິນ ຫັນເປັນທັນສະໄໝໃນລະບົບຊຳລະສະສາງ ຫຼຸດຜ່ອນການນຳໃຊ້ເງິນສົດຕາມທ້ອງຕະຫຼາດ ພ້ອມຮັບປະກັນຄວາມປອດໄພ.
ທ່ານນາງ ແສງດາວ ບຸບຜະກອນຄຳ ຜູ້ອຳນວຍການໃຫຍ່ ທະນາຄານພົງສະຫວັນ ກ່າວວ່າ: ພົງສະຫວັນ ການອອກບັດ JCB ຄັ້ງນີ້ ຖືວ່າເປັນທະນາຄານທຳອິດໃນ ສປປ ລາວ ທີ່ອອກບັດສະມາຊິກຂອງບໍລິສັດ JCB ສາກົນໂດຍກົງ ຄືດັ່ງພວກເຮົາຮູ້ນຳກັນແລ້ວວ່າ ທະນາຄານພົງສະຫວັນສາມາດນຳໃຊ້ບັດ Visa ແລະ ບັດ Master ໃນລະບົບທະນາຄານບວກກັບການອອກບັດ JCB ຄັ້ງນີ້ ຈະເປັນທາງເລືອກໃໝ່ໃຫ້ກັບລູກຄ້າຂອງທະນາຄານ ແລະ ລູກຄ້າຂອງ JCB ເຊັ່ນດຽວກັນ ຊຶ່ງການອອກບັດ JCB ຈະເຮັດໃຫ້ທະນາຄານພົງສະຫວັນ ສາມາດເຊື່ອມຈອດກັບບັນດາສະຖາບັນການເງິນໃນທົ່ວໂລກເຖິງ 350 ສະຖາບັນ.
ທ່ານ ພຸດທະໄຊ ສີວິໄລ ຫົວໜ້າກົມຄຸ້ມຄອງທະນາຄານທຸລະກິດ ແລະ ສະຖາບັນການເງິນ ກ່າວວ່າ: ການຮ່ວມມືຂອງທັງສອງພາກສ່ວນດັ່ງກ່າວແມ່ນມີຄວາມສຳຄັນ ແນໃສ່ເພື່ອພັດທະນາລະບົບການຊຳລະສະສາງທີ່ທັນສະໄໝໃນ ສປປ ລາວ ອີກບາດກ້າວໜຶ່ງ ແລະ ຍັງຈະສາມາດປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງ ສປປ ລາວ ນຳອີກ.
ພິທີເປີດໂຕການອອກບັດດັ່ງກ່າວ ໄດ້ຈັດຂຶ້ນໃນວັນທີ 5 ກຸມພາ 2014 ທີ່ໂຮງແຮມລາວພລາຊາ ໂດຍການເຂົ້າຮ່ວມຂອງທ່ານ ມາຊາໂຕະ ອີໂຊະ ຫົວໜ້າສະຖານທູດຍີ່ປຸ່ນ ປະຈຳ ສປປ ລາວ ທ່ານ ສຈ.ດຣ. ອ໋ອດ ພົງສະຫວັນ ປະທານກຸ່ມບໍລິສັດພົງສະຫວັນ ທ່ານ ກິມິຮິຊະ ອິມະດະ ຮອງປະທານບໍລິສັດ JCB ສາກົນ ແລະ ພາກສ່ວນກ່ຽວຂ້ອງ.